Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), a u vezi s člankom 17. Zakona o socijalnoj skrbi („Narodne novine“ broj 18/22, 46/22 ) te članka 18. Statuta Općine Babina Greda („Sl. Vjesnik Vukovarsko-srijemske županije“ br. 11/09,04/13, 03/14, 01/18, 13/18, 27/18, pročišćeni tekst, 21A/19, 03/20 i 04/21) i članka 45. Poslovnika o radu Općinskog vijeća (“Sl. Vjesnik Vukovarsko – srijemske županije” 16/09, 01/18 i 04/21) Općinsko vijeće Općine Babina Greda na 13. sjednici održanoj 24. rujna 2022. godine donijelo je

**O D L U K U**

**o socijalnoj skrbi Općine Babina Greda**

1. **UVODNA ODREDBA**

Članak 1.

Ovom odlukom utvrđuju se uvjeti za dodjelu novčanih naknada socijalno ugroženim stanovnicima na području Općine Babina Greda iz sredstava proračuna Općine Babina Greda i način ostvarivanja tih novčanih pomoći.

1. **RODNA NEUTRALNOST**

Članak 2.

Izrazi koji se koriste u ovoj odluci, a imaju rodno značenje, koriste se neutralno i odnose se jednako na muški i ženski spol.

1. **VRSTE NOVČANIH NAKNADA**

Članak 3.

Općina Babina Greda u svom proračunu kroz socijalni program osigurava sredstva za isplatu sljedećih novčanih naknada:

* naknada za troškove stanovanja,
* jednokratna novčana pomoć,
* društvena skrb za djecu i odrasle,
* sufinanciranje Crvenog križa,
* sufinanciranje troškova boravka djece u Dječjem vrtiću Regoč,
* ostali oblici pružanja pomoći pojedincu ili udrugama,
* ostale nepredviđene pomoći.

Pomoći iz stavka 1. ovog članka utvrđene su sukladno Zakonu.

Pomoć i visina pomoći iz stavka 1. ovog članka ostvarivati će se sukladno proračunskim mogućnostima Općine Babina Greda za tekuću godinu.

1. **KORISNICI**

Članak 4.

Prava iz socijalne skrbi može ostvariti osoba ako ispunjava uvjete propisane Zakonom o socijalnoj skrbi (dalje: Zakon) i ovom Odlukom.

Prava iz socijalne skrbi utvrđena Zakonom i ovom Odlukom (zakonski standard)- pravo na naknade iz članka 3. ove Odluke te druga prava (iznad zakonskog standarda) ostvaruje:

- hrvatski državljanin sa prebivalištem/ boravištem na području Općine Babina Greda,

- stranac sa stalnim boravkom i dugotrajnim boravištem na području Općine Babina Greda,

- osoba bez državljanstva s privremenim i stalnim boravkom i dugotrajnim boravištem na području Općine Babina Greda.

1. **NAKNADA ZA TROŠKOVE STANOVANJA**

Članak 5.

Troškovi stanovanja u smislu ove odluke odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Pravo na naknadu za troškove stanovanja priznaje se korisniku zajamčene minimalne naknade osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Pravo na naknadu za troškove stanovanja priznaje se u visini od najmanje 30% iznosa zajamčene minimalne naknade priznate samcu odnosno kućanstvu.

Ako su troškovi stanovanja manji od 30 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

Općina Babina Greda može naknadu za troškove stanovanja iz st. 1. ovog članka, djelomično ili u potpunosti podmiruje izravno u ime i za račun korisnika zajamčene minimalne naknade.

Članak 6.

Naknada za troškove stanovanja isplaćuje se na način da Općina Babina Greda djelomično ili u cijelosti plati račun izravno ovlaštenoj pravnoj ili fizičkoj osobi koja je izvršila uslugu.

Korisnici kojima je priznato pravo na troškove stanovanja dužni su najkasnije do 10. dana u mjesecu dostaviti Jedinstvenom upravnom odjelu račune za režijske troškove te dokaz o posljednjoj isplati zajamčene minimalne naknade Centra za socijalnu skrb (poštanska isplatnica ili potvrda banke o isplati na tekući račun).

Članak 7.

Postupak priznavanja prava na troškove stanovanja provodi Jedinstveni upravni odjel i o priznavanju prava donosi rješenje u upravnom postupku.

Postupak se pokreće na zahtjev korisnika, a može se pokrenuti i po službenoj dužnosti kad Jedinstveni upravni odjel utvrdi ili sazna da je pokretanje postupka u interesu stranke.

Uz zahtjev za priznavanje troškova stanovanja korisnik prilaže:

* rješenje Centra za socijalnu skrb o priznavanju prava na zajamčenu minimalnu naknadu,
* kopiju osobne iskaznice, OIB i/ili potvrdu o prebivalištu/boravištu,
* dokaz o najmu ili korištenju kuće odnosno stana ako računi za režijske troškove glase na osobe koje nisu članovi kućanstva korisnika.

Članak 8.

Jedinstveni upravni odjel će po potrebi, a najmanje svaki 6 (šest) mjeseci preispitati postojanje činjenica i okolnosti koje su bile odlučujuće za donošenje rješenja o priznanju prava iz članka 5. ove Odluke te donijeti novo rješenje ako su se promijenile okolnosti o kojima ovisi ostvarivanje ili opseg priznatog prava.

Članak 9.

Općina može, u skladu s odredbama Zakona o socijalnoj skrbi, pozvati radno sposobnog samca ili člana kućanstva koja ostvaruje pravo na zajamčenu minimalnu naknadu na sudjelovanje u radu za opće dobro bez naknade.

Članak 10.

Ako za vrijeme korištenja naknade na troškove stanovanja dođe do promjene okolnosti o kojima ovisi ostvarivanje prava na naknadu, Jedinstveni upravni odjel donijet će rješenje kojim se utvrđuje promjena ili prestanak prava te po potrebi određuje visina, rok i način povrata protupravno stečene koristi.

Članak 11.

Mjerilo za financiranje troškova stanovanja koji se odnose na troškove ogrjeva korisnika koji se griju na drva je iznos od 1.050,00 kuna po korisniku za troškove ogrjeva korisnicima zajamčene minimalne naknade koji se griju na drva.

Korisniku pomoći za stanovanje koji se grije na drva odobrava se pomoć za troškove ogrjeva jednom godišnje, a isplata se vrši kroz 12 mjeseci.

Dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.

1. **JEDNOKRATNA POMOĆ**

Članak 12.

Pravo na jednokratnu novčanu pomoć ostvaruju korisnici putem zahtjeva. Izuzetno pravo na jednokratnu novčanu pomoć mogu ostvariti obitelji koje ispunjavaju socijalni uvjet ili uvjet imovine i prihoda u slučajevima teže bolesti i neophodnog liječenja i drugih nepredviđenih okolnosti.

U slučaju posebno nepovoljnih okolnosti, kao što su elementarna nepogoda, izvanredni ili nesretni slučaj, iznos pomoći može se odobriti svim članovima obitelji.

1. **DRUŠTVENA SKRB ZA DJECU I ODRASLE**

Članak 13.

Društvena skrb za djecu i odrasle dijeli se na:

a) STIPENDIJE UČENICIMA I STUDENTIMA

Ostvaruje se sukladno Pravilniku o dodjeli stipendija u Općini Babina Greda, a isplaćuje

se u svoti i za broj studenata prema odluci Općinskog Vijeća.

b) POMOĆ ZA OPREMU NOVOROĐENOG DJETETA

Jednokratnu pomoć za novorođenče može ostvariti jedan od roditelja/skrbnika/udomitelja novorođenog djeteta pod uvjetom da je državljanin Republike Hrvatske s neprekidno prijavljenim prebivalištem na području Općine Babina Greda najmanje tri mjeseca neposredno prije rođenja djeteta za koje se traži pomoć, da je dijete rođeno na području Republike Hrvatske.

Način, uvjete te iznos jednokratne novčane pomoći određuje Općinski načelnik posebnom odlukom za svaku proračunsku godinu.

c) POMOĆ STANOVNIŠTVU TREĆE ŽIVOTNE DOBI

Utvrđuje se pomoć osobama treće životne dobi koje nemaju mirovinu ili je imaju u iznosu manjem od 2.500,00 kuna za uskrsne blagdane, a koji imaju prebivalište na području Općine Babina Greda.

Način, uvjete te iznos pomoći određuje Općinski načelnik posebnom odlukom za svaku proračunsku godinu.

d) OSTALI MATERIJALNI OBLICI POMOĆI (dar za djecu i ostalo)

- dar za predškolsku i školsku djecu za božićne blagdane i ostalo,

- sufinanciranje cijene prijevoza,

- sufinanciranje nabavke knjiga i pomagala za osnovnu i srednju školu,

- nagrade za postignute rezultate na natjecanjima školske djece i studenata.

Pravo na darove, nagrade i sufinanciranje iz prethodnog stavka imaju djeca i studenti s područja Općine Babina Greda.

1. **SUFINANCIRANJE CRVENOG KRIŽA**

Članak 14.

Sufinanciranje djelatnosti Gradskog Hrvatskog crvenog križa, Županja sukladno

Zakonskim odredbama.

1. **SUFINANCIRANJE TROŠKOVA BORAVKA DJECE U DJEČJEM VRTIĆU REGOČ**

Članak 15.

Pravo na naknada za sufinanciranje cijene boravka djece u Dječjem vrtiću Regoč imaju svi korisnici koji su sa područja Općine Babina Greda u najvećem dijelu od 50 % od ukupne cijene vrtića.

1. **OSTALI OBLICI PRUŽANJA POMOĆI POJEDINCU ILI UDRUGAMA**

Članak 16.

Ostali oblici pružanja pomoći pojedincu ili udrugama dijele se na:

1. PRAVO NA POMOĆ INVALIDIMA, DJECI I ODRASLIMA S TEŠKOĆAMA U RAZVOJU

Ovo pravo se ostvaruje na temelju medicinski indiciranog i neophodnog liječenja, a odnosi se na povećane izdatke koje roditelji ili staratelj imaju u svezi sa školovanjem ili liječenja djeteta sa teškoćama u psihofizičkom razvoju. Odbor za socijalnu skrb i zdravstvo će utvrditi pojedinačni iznos po korisniku za pojedine namjene na osnovu zahtjeva i priložene liječničke dokumentacije korisnika.

1. POMOĆ OSOBAMA OBOLJELIM OD KARCINOMA

Općina Babina Greda će bolesnicima na intenzivnom liječenju od karcinoma (kemoterapiji) pomoći u plaćanju dijela izdataka troškova liječenja i prijevoza onkoloških bolesnika do zdravstvenih ustanova.

1. POMOĆ U KUĆI – sufinanciranje usluga putem Crvenog križa u skladu s sklopljenim ugovorom.
2. **OSTALE NEPREDVIĐENE POMOĆI**

Članak 17.

Naknada za nepredvidive slučajeve pomoći priznaje se samcu ili kućanstvu koje se zbog nastupa izvanrednih socijalnih neprilika (npr. elementarna nepogoda, nastup nesreće, bolest, smrt, invalidnost i sl.) našlo u privremeno teškoj socijalnoj situaciji u obitelji te nisu u mogućnosti djelomično ili u cijelosti zadovoljiti osnovne životne potrebe.

1. **NADLEŽNOST I POSTUPAK ZA PRIZNAVANJE I ISPLATU SOCIJALNIH NAKNADA**

Članak 18.

Jednokratne naknade i pomoći iz ove Odluke mogu se isplatiti kao novčana naknada na račun podnositelja zahtjeva ili kao naknada u naravi, izravnom uplatom na račun davatelja usluge.

O priznavanju prava na naknadu za troškove stanovanja odlučuje Jedinstveni upravni odjel sukladno Zakonu i ovoj Odluci.

O priznavanju prava na jednokratnu pomoć odlučuje Općinski načelnik.

Postupak priznavanja prava na pomoći iz članaka 12., 13., 14., 15., 16. i 17. uređuje se prijedlogom Odbora za socijalnu skrb i zdravstvo ili programima Općinskog načelnika.

Članak 19.

Jednokratne pomoći iz ove Odluke međusobno se ne isključuju i ne zbrajaju se, već se mogu isplaćivati neovisno jedna o drugoj.

1. **NAČIN ODOBRAVANJA POMOĆI**

Članak 20.

Pomoć se ostvaruje temeljem zahtjeva za dodjelu pomoći i pripadajuće dokumentacije kojom se dokazuje postojanje uvjeta za ostvarivanje pomoći po ovoj odluci.

Uz zahtjev za dodjelu pomoći podnositelj zahtjeva prilaže:

* dokaz o prebivalištu/boravištu – kopiju osobne iskaznice ili uvjerenje o prebivalištu/boravištu izdanu od MUP-a,
* dokaze o broju članova kućanstva podnositelja zahtjeva – izjava o zajedničkom kućanstvu te preslike osobnih iskaznica, rodnih listova ili izvadaka iz matice rođenih,
* dokazi o prihodima podnositelja zahtjeva i svih članova kućanstva – isplatne liste, obavijest o isplaćenoj mirovini, rješenje Centra za socijalnu skrb te dokaz o isplati zajamčene minimalne naknade, potvrda Hrvatskog zavoda za zapošljavanje o nezaposlenosti i isplaćenim naknadama zbog nezaposlenosti, potvrde Porezne uprave o visini prihoda za sve članove kućanstva,
* odgovarajuća dokumentacija kojom se dokazuju navodi iz zahtjeva – liječnička dokumentacija, dokazi o školovanju, opomena zbog dugovanja, zapisnik nadležnog tijela o događaju i slično,
* predračun za sanaciju štete ili nabavu materijala, ortopedskog pomagala i sl.,
* potvrdu o OIB-u podnositelja zahtjeva (ako nema na nekom od priloženih dokumenata),
* po potrebi i druga dokumentacija.

Članak 21.

Zahtjev za ostvarivanje jednokratne pomoći predaje se Jedinstvenom upravnom odjelu, koji provjerava je li priložena sva potrebna dokumentacija na temelju koje se može donijeti odluka.

Ako utvrdi da nije priložena sva potrebna dokumentacija koja je potrebna za donošenje odluke, Jedinstveni upravni odjel pozvat će podnositelja zahtjeva da dopuni dokumentaciju.

Kad utvrdi da se na temelju priložene dokumentacije može donijeti odluka, Jedinstveni upravni odjel proslijedit će zahtjev s dokumentacijom na odlučivanje Odboru za socijalnu skrb i zdravstvo.

1. **ODBORA ZA SOCIJALNU SKRB I ZDRAVSTVO**

Članak 22.

Članove Odbora za socijalnu skrb i zdravstvo koje se sastoji od 7 (sedam) članova imenuje Općinsko vijeće Općine Babina Greda (u daljnjem tekstu: Odbor).

Odbor razmatra pristigle zahtjeve za dodjelu jednokratnih pomoći, odlučuje o njihovoj opravdanosti te predlaže općinskom načelniku donošenje odluke o dodjeli ili uskrati pomoći.

Odbor predlaže visinu dodijeljene pomoći te način isplate (u novcu ili u naravi).

Sve činjenice i okolnosti koje doznaju tijekom odlučivanja, predsjednik i članovi Odbora dužni su čuvati kao službenu tajnu.

1. **ODLUKA O DODJELI ODNOSNO USKRATI JEDNOKRATNE POMOĆI**

Članak 23.

Na temelju prijedloga Odbora općinski načelnik donosi odluku o dodjeli ili uskrati jednokratne pomoći.

Ako se odluka općinskog načelnika razlikuje od prijedloga Povjerenstva, mora biti valjano obrazložena.

Odluka općinskog načelnika o dodjeli ili uskrati jednokratne pomoći nije upravni akt.

1. **PRORAČUNSKA SREDSTVA ZA ISPLATU NOVČANIH NAKNADA**

Članak 24.

Novčane naknade utvrđene ovom odlukom isplaćuju se na teret proračuna Općine Babina Greda, te se financijska sredstva za njihovu isplatu planiraju u proračunu u sklopu Socijalnog programa za svaku fiskalnu godinu.

Naknade za troškove stanovanja isplaćuju se u stvarnim iznosima, a ako se tijekom godine pokaže potreba za povećanjem planiranih iznosa za ovu vrstu naknade, dodatna sredstva osigurat će se rebalansom proračuna.

Jednokratne pomoći dodjeljivat će se do iskorištenja sredstava koja su za tu namjenu osigurana u općinskom proračunu za tekuću fiskalnu godinu.

1. **RAD ZA OPĆE DOBRO**

Članak 25.

Općina Babina Greda organizira rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snosi troškove za provedbu rada za opće dobro i zaštite na radu.

Rad za opće dobro bez naknade izvršava se na temelju ugovora kojim se određuje trajanje rada, mjesto obavljanja rada, opseg i vrsta posla.

Radno sposoban i djelomično radno sposoban samac ili član kućanstva koje je korisnik prava na zajamčenu minimalnu naknadu dužan je odazvati se pozivu Općine za sudjelovanje u radovima za opće dobro bez naknade.

Odredba stavka 3. ovoga članka ne odnosi se na osobe iz članka 26. Zakona.

U radovima za opće dobro bez naknade osobe iz stavka 3. ovoga članka mogu sudjelovati od 60 do 90 sati mjesečno.

Članak 26.

Zavod odnosno nadležni centar za socijalnu skrb dužan je jednom mjesečno Općini dostaviti podatke o radno sposobnim ili djelomično radno sposobnim samcima korisnicima zajamčene minimalne naknade te radno sposobnim ili djelomično radno sposobnim članovima kućanstva koje je korisnik zajamčene minimalne naknade.

Članak 27.

Općina je dužna Zavodu odnosno nadležnom centru za socijalnu skrb jednom mjesečno dostaviti podatke o korisnicima zajamčene minimalne naknade koji su uredno pozvani, a nisu se odazvali niti sudjelovali u radovima za opće dobro.

1. **PRIJELAZNE I ZAVRŠNE ODREDBE**

Članak 28.

Postupci započeti prije stupanja na snagu ove odluke rješavat će se po odredbama ove odluke.

Članak 29.

Ova odluka stupa na snagu osmog dana od dana objave u „Službenom glasniku“ Vukovarsko – srijemske županije.

Predsjednik

Općinskog vijeća

Tomo Đaković

KLASA: 550-01/22-01/80

URBROJ: 2196-7-01-22-1

Babina Greda, 24. rujna 2022. godine